amanoisuno/poet huggingface dataset:
郊廟歌辭 享文敬太子廟樂章 送神 張薦
三獻具舉，九旗將旋。追勞表德，罷享賓天。風引仙管，堂虛畫筵。芳馨常在，瞻望悠然。
郊廟歌辭 享惠昭太子廟樂章 請神 歸登
嘉薦既陳，祀事孔明。閒歌在堂，萬舞在庭。外則盡物，內則盡誠。鳳笙如聞，歌其潔精。
郊廟歌辭 享惠昭太子廟樂章 登歌 杜羔
因心克孝，位震遺芬。賓天道茂，軫懷氣分。發祗乃祀，咳歎如聞。二歌斯升，以詠德薰。
郊廟歌辭 享惠昭太子廟樂章 迎俎酌獻 李逢吉
既潔酒醴，聿陳熟腥。肅將震念，昭格儲靈。展矣禮典，薰然德馨。愔愔管磬，亦具是聽。
郊廟歌辭 享惠昭太子廟樂章 送文舞出迎武舞入 孟簡
喧喧金石容既缺，肅肅羽駕就行列。緱山遺響昔所聞，廟庭進旅今攸設。
郊廟歌辭 享惠昭太子廟樂章 亞獻終獻 裴度
重輪始發祥，齒胄方興學。冥然升紫府，鏗爾薦清樂。奠斝致馨香，在庭紛羽籥。禮成神既醉，髣髴緱山鶴。
郊廟歌辭 享惠昭太子廟樂章 送神 王涯
威儀畢陳，備樂將闋。苞茅酒縮，膋蕭香徹。宮臣展事，肅雍在列。迎精送往，厥鑒昭晰。
郊廟歌辭 武后崇先廟樂章 不詳
先德謙撝冠昔，嚴規節素超今。奉國忠誠每竭，承家至孝純深。追崇懼乖尊意，顯號恐玷徽音。既迫王公屢請，方乃俯遂羣心。有限無由展敬，奠醑每闕親斟。大禮虔申典冊，蘋藻敬薦翹襟。
郊廟歌辭 襃德廟樂章 昭德 不詳
道赫梧宮，悲盈蒿里。爰賜徽烈，載敷嘉祀。享洽四時，規陳二簋。靈應昭格，神其戾止。
郊廟歌辭 襃德廟樂章 進德 不詳
塗山懿戚，媯汭崇姻。祠筵肇啓，祭典方申。禮以備物，樂以感神。用隆敦敍，載穆彝倫。
郊廟歌辭 襃德廟樂章 襃德 不詳
家著累仁，門昭積善。瑤篚既列，金縣式展。
郊廟歌辭 襃德廟樂章 武舞作 不詳
昭昭竹殿開，奕奕蘭宮啓。懿範隆丹掖，殊榮闢朱邸。六佾薦徽容，三簋陳芳醴。萬石覃貽厥，分珪崇祖禰。
郊廟歌辭 襃德廟樂章 彰德 不詳
名隆五嶽，秩映三台。嚴祠已備，[睟]影方迴。
舞曲歌辭 功成慶善樂舞詞 不詳
壽丘惟舊跡，酆邑乃前基。粤余承累聖，懸弧亦在茲。弱齡逢運改，提劒鬱匡時。指麾八荒定，懷柔萬國夷。梯山盛入欵，駕海亦來思。單于陪武帳，日逐衛文㮰。端扆朝四岳，無爲任百司。霜節明秋景，輕冰結水湄。芸黃遍原隰，禾頴積京坻。共樂還譙宴，歡此大風詩。
舞曲歌辭 中和樂舞詞 不詳
芳歲肇佳節，物華當仲春。乾坤既昭泰，煙景含氤氳。德淺荷玄貺，樂成思治人。前庭列鐘鼓，廣殿延羣臣。八卦隨舞意，五音轉曲新。顧非咸池奏，庶協南風薰。式宴禮所重，浹歡情必均。同和諒在茲，萬國希可親。
舞曲歌辭 凱樂歌辭 破陣樂 不詳
受律辭元首，相將討叛臣。咸歌破陣樂，共賞太平人。
舞曲歌辭 凱樂歌辭 應聖期 不詳
聖德期昌運，雍熙萬宇清。乾坤資化育，海嶽共休明。闢土欣耕稼，銷戈遂偃兵。殊方歌帝澤，執贄賀昇平。
舞曲歌辭 凱樂歌辭 賀聖歡 不詳
四海皇風被，千年德水清。戎衣更不著，今日告功成。
舞曲歌辭 凱樂歌辭 君臣同慶樂 不詳
主聖開昌曆，臣忠奉大猷。君看偃革後，便是太平秋。
郊廟歌辭 梁郊祀樂章 慶和 一 趙光逢、張衮
就陽位，升圓丘。佩雙玉，御大裘。膺天命，擁神休。萬靈感，百祿遒。
郊廟歌辭 梁郊祀樂章 慶和 二 趙光逢、張衮
秉黃鉞，建朱旗。震八表，清二儀。帝業顯，王道夷。受景命，啓皇基。
郊廟歌辭 梁郊祀樂章 慶和 三 趙光逢、張衮
開九門，懷百神。通肸蠁，接氤氳。明粢薦，廣樂陳。奠嘉璧，燎芳薪。
郊廟歌辭 梁郊祀樂章 慶和 四 趙光逢、張衮
膺寶圖，執左契。德應天，聖饗帝。薦表衷，荷靈惠。壽萬年，祚百世。
郊廟歌辭 梁郊祀樂章 慶和 五 趙光逢、張衮
惟德動天，有感必通。秉茲一德，禋於六宗。欽夤寶命，恭肅禮容。來顧來享，永穆皇風。
郊廟歌辭 梁郊祀樂章 慶和 六 趙光逢、張衮
天惟佑德，辟乃奉天。交感斯在，昭事罔愆。歲功已就，王道無偏。於焉報本，是用告虔。
郊廟歌辭 梁郊祀樂章 慶順 趙光逢、張衮
聖皇戾止，天步舒遲。乾乾睿相，穆穆皇儀。進退必肅，陟降是祗。六變克協，萬靈協隨。
郊廟歌辭 梁郊祀樂章 慶平 趙光逢、張衮
天命降鑒，帝德惟馨。享祀不忒，禮容孔明。奠璧布幣，薦神獻精。神佑以答，敷錫永寧。
郊廟歌辭 梁郊祀樂章 慶肅 趙光逢、張衮
籩豆簠簋，黍稷非馨。懿茲彝器，厥德惟明。金石匏革，以和以平。繇此無體，期乎永寧。
郊廟歌辭 梁郊祀樂章 慶熙 趙光逢、張衮
哲后躬享，旨酒斯陳。王恭無斁，嚴祀維夤。皇祖以配，大孝以振。宜錫景福，永休下民。
郊廟歌辭 梁郊祀樂章 慶隆 趙光逢、張衮
恭祀上帝，于國之陽。爵醴是荷，鴻基永昌。
郊廟歌辭 梁郊祀樂章 慶融 趙光逢、張衮
道和氣兮襲氤氳，宣皇規兮彰聖神。服遐裔兮敷質文，格苗扈兮息煙塵。
郊廟歌辭 梁郊祀樂章 慶休 趙光逢、張衮
大業來四夷，仁風和萬國。白日體無私，皇天輔有德。七旬罪已服，六月師方克。偉哉帝道隆，終始常作則。
郊廟歌辭 梁郊祀樂章 慶和 趙光逢、張衮
煙燎升，禮容徹。誠感達，人神悅。靈貺彰，聖情結。玉座寂，金爐歇。
郊廟歌辭 周郊祀樂章 昭順樂 不詳
五兵勿用，萬國咸安。告功圓蓋，受命雲壇。樂鳴鳳律，禮備雞竿。神光欲降，衆目遐觀。
郊廟歌辭 周郊祀樂章 治順樂 不詳
羽衛離丹闕，金軒赴泰壇。珠旗明月色，玉佩曉霜寒。黼黻龍衣備，琮璜寶器完。百神將受職，宗社保長安。
郊廟歌辭 周郊祀樂章 感順樂 不詳
明君陳大禮，展幣祀圓丘。雅樂聲其發，祥雲色正浮。
郊廟歌辭 周郊祀樂章 禋順樂 不詳
黃彝將獻，特牲預迎。既修昭事，潛達明誠。
郊廟歌辭 周郊祀樂章 福順樂 不詳
相承五運，取法三才。大禮爰展，率土咸來。卿雲祕室，甘泉寶臺。象樽初酌，受福不回。
郊廟歌辭 周郊祀樂章 福順樂 不詳
昊天成命，邦國盛儀。多士齊列，六龍載馳。壇升泰一，樂奏咸池。高明祚德，永致昌期。
郊廟歌辭 周郊祀樂章 福順樂 不詳
上天垂景貺，哲后舉鸞觴。明德今方祚，邦家萬世昌。
郊廟歌辭 周郊祀樂章 忠順樂 不詳
木鐸敷音文德昌，朱干成列武功彰。雷鼗鷺羽今休用，玉鏚相參正發揚。
郊廟歌辭 周郊祀樂章 武舞樂 不詳
圭瓚方陳禮，干旄乃象功。成文非羽籥，猛勢若羆熊。
郊廟歌辭 周郊祀樂章 昭順樂 不詳
雲門孤竹，蒼璧黃琮。既祀天地，克配祖宗。虔修盛禮，仰荅玄功。神歸碧落，福降無窮。
郊廟歌辭 梁太廟樂舞辭 開平舞 不詳
黍稷馨，醴𨣧清。牲牷潔，金石鏗。恭祀事，結皇情。神來格，歌頌聲。
郊廟歌辭 梁太廟樂舞辭 皇帝行 不詳
莫高者天，攀躋弗克。隮天有方，累仁積德。祖宗隆之，子孫履之。配天明祀，永永孝思。
郊廟歌辭 梁太廟樂舞辭 帝盥 不詳
莊肅蒞事，周旋禮容。裸鬯嚴潔，穆穆雍雍。
郊廟歌辭 梁太廟樂舞辭 登歌 不詳
於赫我皇，建中立極。動以武功，靜以文德。昭事上帝，歡心萬國。大報嚴禋，四海述職。
郊廟歌辭 梁太廟樂舞辭 大合舞 不詳
於穆皇祖，濬哲雍熙。美溢中夏，化被南陲。后稷累德，公劉創基。肇興九廟，樂合來儀。
郊廟歌辭 梁太廟樂舞辭 象功舞 不詳
天地合德，睿聖昭彰。累贈太傅，俄登魏王。雄名不朽，奕葉而光。建國之兆，君臨萬方。
郊廟歌辭 梁太廟樂舞辭 來儀舞 不詳
於赫帝命，應天順人。亭育品彙，賓禮百神。洪基永固，景命惟新。肅恭孝享，祚我生民。
郊廟歌辭 梁太廟樂舞辭 昭德舞 不詳
肅肅文考，源濬派長。漢稱誕季，周實生昌。奄有四海，超彼百王。笙鏞迭奏，禮物熒煌。
郊廟歌辭 梁太廟樂舞辭 飲福 不詳
戛玉摐金永頌聲，檿絲孤竹和且清。靈歆醉止犧象盈，自天降福千萬齡。
郊廟歌辭 梁太廟樂舞辭 撤豆 不詳
笙鏞洋洋，庭燎煌煌。明星有爛，祝史下堂。[籩]豆斯撤，禮容有章。克勤克儉，無怠無荒。
郊廟歌辭 梁太廟樂舞辭 送神 不詳
其降無從，其往無蹤。黍稷非馨，有感必通。赫奕令德，髣髴睟容。再拜慌忽，遐想昊穹。
郊廟歌辭 後唐宗廟樂舞辭 昭德舞 崔居儉、盧文紀
懿彼明德，赫赫煌煌。名高閫域，功著旂常。道符休泰，運叶祺祥。慶傳萬祀，以播耿光。
郊廟歌辭 後唐宗廟樂舞辭 文明舞 崔居儉、盧文紀
帝業光揚，皇圖翕赫。聖德孔彰，神功不測。信及豚魚，恩霑動植。懿範鴻名，傳之萬億。
郊廟歌辭 後唐宗廟樂舞辭 應天舞 崔居儉、盧文紀
晉國肇興，雄圖再固。黼黻帝道，金玉王度。皇天無親，惟德是輔。載誕英明，永光聖祚。
郊廟歌辭 後唐宗廟樂舞辭 永平舞 崔居儉、盧文紀
慶傳瓚祚，位正瑤圖。功宣四海，化被八區。靜彰帝道，動合乾符。千秋萬祀，永荷昭蘇。
郊廟歌辭 後唐宗廟樂舞辭 武成舞 崔居儉、盧文紀
艱難王業，返正皇唐。先天再造，却日重光。漢紹世祖，夏資少康。功成德茂，率祀無疆。
郊廟歌辭 後唐宗廟樂舞辭 雍煕舞 崔居儉、盧文紀
仁君御宇，寰海謐清。運符武德，道協文明。九成式敍，百度惟貞。金門積慶，玉葉傳榮。
郊廟歌辭 漢宗廟樂舞辭 武德舞 張昭
明明我祖，天集休明。神母夜哭，彤雲晝興。籩豆有踐，管籥斯登。孝孫致告，神其降靈。
郊廟歌辭 漢宗廟樂舞辭 靈長舞 張昭
天降祥，漢祚昌。火炎上，水靈長。建廟社，潔蒸嘗。羅鐘石，儼珩璜。陳玉豆，酌金觴。氣昭感，德馨香。祗洛汭，瞻晉陽。降吾祖，福穰穰。
郊廟歌辭 漢宗廟樂舞辭 積善舞 張昭
黍稷斯馨，祖德惟明。蛇告赤帝，龜謀大橫。雲行雨施，天成地平。造我家邦，斡我璿衡。陶匏在御，醍盎惟精。或戛或擊，載炮載烹。飲福受胙，舞降歌迎。滔滔不竭，洪惟水行。
郊廟歌辭 漢宗廟樂舞辭 顯仁舞 張昭
運極金行謝，天資水德隆。禮神鄜畤館，布政未央宮。詰旦備明祀，登歌荅茂功。雲軒臨降久，星俎薦陳豐。靄靄沈檀霧，鏗鏘環佩風。熒煌升藻藉，肸蠁轉珠櫳。尊祖咸韶備，貽孫書軌同。京坻長有積，宗社享無窮。
郊廟歌辭 漢宗廟樂舞辭 章慶舞 張昭
罘罳曉唱雞人，三牲八簋斯陳。霧集瑤階瑣闥，香生綺席華茵。珠佩貂璫熠爚，羽旄干戚紛綸。酌鬯既終三獻，凝旒何止千春。阿閣長棲綵鳳，郊宮疊奏祥麟。赤伏英靈未泯，玄圭運祚重新。玉斝犧樽瀲灩，龍旂鳳轄逡巡。瞻望月遊冠冕，猶疑蒼野回輪。
郊廟歌辭 漢宗廟樂舞辭 觀德舞 張昭
高廟明靈再啓圖，金根玉輅幸神都。巢阿丹凰銜書命，入昴飛星獻寶符。正換熏弦娛赤子，忽登仙駕泣蒼梧。薦櫻鶴館笳簫咽，酌鬯金楹劒佩趨。星俎雲罍兼魯禮，朱干象箾雜巴渝。氤氳龍麝交青瑣，髣髴[錫]鑾下蘂珠。薦豆奉觴親玉几，配天合祖耀璿樞。受釐飲酒皇歡洽，仰俟餘靈泰九區。
郊廟歌辭 周宗廟樂舞辭 肅順 不詳
我后至孝，祗謁祖先。仰瞻廟貌，夙設宮懸。朱弦疏越，羽舞迴旋。神其來格，明祀惟虔。
郊廟歌辭 周宗廟樂舞辭 治順 不詳
清廟將入，衮服是依。載行載止，令行令儀。永終就養，空極孝思。瞻望如在，顧復長違。
郊廟歌辭 周宗廟樂舞辭 肅雍舞 不詳
周道載興，象日之明。萬邦咸慶，百穀用成。於穆聖祖，祗薦鴻名。祀於廟社，陳其犧牲。進旅退旅，皇武之形。一倡三歎，朱弦之聲。以妥以侑，既和且平。至誠潛達，介福攸寧。
郊廟歌辭 周宗廟樂舞辭 章德舞 不詳
清廟新，展嚴禋。恭祖德，厚人倫。雅樂薦，禮器陳。儼皇尸，列虞賓。神如在，聲不聞。享必信，貌惟夤。想龍服，奠犧樽。禮既備，慶來臻。
郊廟歌辭 周宗廟樂舞辭 善慶舞 不詳
卜世長，帝祚昌。定中國，服四方。修明祀，從舊章。奏激楚，轉清商。羅俎豆，列簪裳。歌纍纍，容皇皇。望來格，降休祥。祝敢告，壽無疆。
郊廟歌辭 周宗廟樂舞辭 觀成舞 不詳
穆穆王國，奕奕神功。毖祀載展，明德有融。彝樽斯滿，簠簋斯豐。紛絺旄羽，鏘洋磬鐘。或升或降，克和克同。孔惠之禮，必肅之容。錫以純嘏，祚其允恭。神保是饗，萬世無窮。
郊廟歌辭 周宗廟樂舞辭 明德舞 不詳
惟彼岐陽，德大流光。載造周室，澤及遐荒。於鑠聖祖，上帝是皇。迺聖迺神，知微知彰。新廟奕奕，豐年穰穰。取彼血膋，以往蒸嘗。黍稷惟馨，籩豆大房。工祝致告，受福無疆。
郊廟歌辭 周宗廟樂舞辭 咸順 不詳
萬舞咸列，三階克清。貫珠一倡，擊石九成。盈觴雖酌，靈坐無形。永懷我祖，達其孝誠。
郊廟歌辭 周宗廟樂舞辭 禋順 不詳
旨酒既獻，嘉殽乃迎。振其鼗鼓，潔以鉶羹。肇禋肇祀，或炮或烹。皇尸儼若，保饗是明。
郊廟歌辭 周宗廟樂舞辭 福順 不詳
新廟奕奕，金奏洋洋。享于祖考，循彼典章。清酤特滿，嘉玉騰光。神醉既告，帝祉無疆。
郊廟歌辭 周宗廟樂舞辭 忠順 不詳
稱文既表溫柔德，示武須成蹈厲容。綴兆疾舒皆應節，明明我祖樂無窮。
郊廟歌辭  善勝舞 不詳
聖祖累功，福鍾來裔。持羽執干，舞文不廢。
郊廟歌辭  禋順 不詳
禮畢祀先，香散几筵。罷舞干戚，收撤豆籩。
郊廟歌辭  肅順 不詳
樂奏四順，福受萬年。神歸碧天，庭餘瑞煙。
郊廟歌辭 晉朝饗樂章 初舉酒文同樂 不詳
赫矣昌運，明哉聖王。文興墜典，禮復舊章。鴛鸞濟濟，鳥獸蹌蹌。一人有慶，萬福無疆。
郊廟歌辭 晉朝饗樂章 舉酒 不詳
大明御宇，至德動天。君臣慶會，禮樂昭宣。劒佩成列，金石在縣。椒觴再獻，寶曆萬年。
郊廟歌辭 晉朝饗樂章 再舉酒 不詳
朝野無事，寰瀛大康。聖人有作，盛禮重光。萬國執玉，千官奉觴。南山永固，地久天長。
郊廟歌辭 晉朝饗樂章 四舉酒 不詳
八表歡無事，三秋賀有成。照臨同日遠，渥澤並雲行。河變千年色，山呼萬歲聲。願修封岱禮，方以稱文明。
郊廟歌辭 晉朝饗樂章 羣臣酒行歌 一 不詳
劒佩儼如林，齊傾拱北心。渥恩頒美祿，咸濩聽和音。一德君臣合，重瞳日月臨。歌時兼樂聖，唯待贊泥金。
郊廟歌辭 晉朝饗樂章 羣臣酒行歌 二 不詳
萬國咸歸禹，千官共祝堯。拜恩瞻鳳扆，傾耳聽雲韶。運啓金行遠，時和玉燭調。酒酣齊抃舞，同賀聖明朝。
郊廟歌辭 晉朝饗樂章 羣臣酒行歌 三 不詳
令節陳高會，羣臣侍御筵。玉墀留愛景，金殿靄祥煙。振鷺涵天澤，靈禽下樂懸。聖明無一事，何處讓堯年。
郊廟歌辭 周朝饗樂章 忠順 不詳
歲迎更始，節及朝元。冕旒仰止，冠劒相連。八音合奏，萬物齊宣。常陳盛禮，願永千年。
郊廟歌辭 周朝饗樂章 忠順 不詳
明君當宁，列辟奉觴。雲容表瑞，日影初長。衣冠濟濟，鐘磬洋洋。令儀克盛，嘉會有章。
郊廟歌辭 周朝饗樂章 治順 不詳
庭陳大樂，作當太微。凝旒負扆，端拱垂衣。鴛鸞成列，簪組相輝。御爐香散，郁郁霏霏。
郊廟歌辭 周朝饗樂章 福順 不詳
聖皇端拱，多士輸忠。蠻觴共獻，臣心畢同。聲齊嵩嶽，祝比華封。千齡萬祀，常保時雍。
郊廟歌辭 周朝饗樂章 康順 不詳
鴻鈞廣運，嘉節良辰。列辟在位，萬國來賓。干旌屢舞，金石咸陳。禮容既備，帝履長春。
郊廟歌辭 周朝饗樂章 忠順 不詳
禮成三爵，樂畢九成。共離金戺，復列彤庭。
郊廟歌辭 周朝饗樂章 忠順 不詳
明庭展禮，爲龍爲光。咸韶息韻，鵷鷺歸行。
郊廟歌辭 晉昭德成功舞歌 昭德舞歌二首 一 不詳
聖代修文德，明庭舉舊章。兩階陳羽籥，萬舞合宮商。劒佩森鴛鷺，簫韶下鳳凰。我朝青史上，千古有輝光。
郊廟歌辭 晉昭德成功舞歌 昭德舞歌二首 二 不詳
淮海干戈戢，朝廷禮樂施。白駒皆就縶，丹鳳復來儀。德備三苗格，風行萬國隨。小臣同百獸，率舞賀昌期。
郊廟歌辭 晉昭德成功舞歌 武功舞歌二首 一 不詳
撥亂資英主，開基自晉陽。一戎成大業，七德煥前王。炎漢提封遠，姬周世祚長。朱干將玉戚，全象武功揚。
郊廟歌辭 晉昭德成功舞歌 武功舞歌二首 二 不詳
睿算超前古，神功格上圓。百川留禹跡，萬國戴堯天。既已櫜弓矢，誠宜播管弦。蹌蹌隨鳥獸，共樂太平年。
鼓吹曲辭 朱鷺 張籍
翩翩兮朱鷺，來汎春塘棲綠樹。羽毛如翦色如染，遠飛欲下雙翅斂。避人引子入深壍，動處水紋開灩灩。誰知豪家網爾軀，不如飲啄江海隅。
鼓吹曲辭 艾如張 李賀
錦襜褕，繡襠襦，強強飲啄哺爾雛。隴東臥穟滿風雨，莫信龍媒隴西去。齊人織網如素空，張在野春平碧中。網絲漠漠無形影，誤爾觸之傷首紅。艾葉綠花誰翦刻，中藏禍機不可測。
鼓吹曲辭 上之回 盧照鄰
回中道路險，蕭關烽候多。五營屯北地，萬乘出西河。單于拜玉璽，天子按琱戈。振旅汾川曲，秋風橫大歌。
鼓吹曲辭 上之回 李白
三十六離宮，樓臺與天通。閣道步行月，美人愁煙空。恩疎寵不及，桃李傷春風。淫樂意何極，金輿向回中。萬乘出黃道，千旗揚彩虹。前軍細柳北，後騎甘泉東。豈問渭川老，寧邀襄野童。秋暮瑤池宴，歸來樂未窮。
鼓吹曲辭 上之回 李賀
上之回，大旗喜。懸虹彗，撻鳳尾。劒匣破，舞蛟龍。蚩尤死，鼓逢逢。天高慶雷齊墜地，地無驚煙海千里。
鼓吹曲辭 戰城南 盧照鄰
將軍出紫塞，冒頓在烏貪。笳喧雁門北，陣翼龍城南。琱弓夜宛轉，鐵騎曉參潭。應須駐白日，爲待戰方酣。
鼓吹曲辭 戰城南 李白
去年戰桑乾源，今年戰蔥河道。洗兵條支海上波，放馬天山雪中草。萬里長征戰，三軍盡衰老。匈奴以殺戮爲耕作，古來唯見白骨黃沙田。秦家築城備胡處，漢家還有烽火然。烽火然不息，征戰無已時。野戰格鬬死，敗馬號鳴向天悲。烏鳶啄人腸，銜飛上挂枯樹枝。士卒塗草莽，將軍空爾爲。乃知兵者是凶器，聖人不得已而用之。
鼓吹曲辭 戰城南 劉駕
城南征戰多，城北無飢鵶。白骨馬蹄下，誰言皆有家。城前水聲苦，倏忽流萬古。莫爭城外地，城裏有閑土。
鼓吹曲辭 戰城南二首 一 僧貫休
萬里桑乾傍，茫茫古蕃壤。將軍貌顦顇，撫劒悲年長。胡兵尚陵逼，久住亦非強。邯鄲少年輩，箇箇有伎倆。拖槍半夜去，雪片大如掌。
鼓吹曲辭 戰城南二首 二 僧貫休
磧中有陰兵，戰馬時驚蹶。輕猛李陵心，摧殘蘇武節。黃金鎖子甲，風吹色如鐵。十載不封侯，茫茫向誰說。
鼓吹曲辭 巫山高 鄭世翼
巫山凌太清，岧嶢類削成。霏霏暮雨合，靄靄朝雲生。危峰入鳥道，深谷瀉猿聲。別有幽棲客，淹留攀桂情。
鼓吹曲辭 巫山高二首 一 沈佺期
巫山峰十二，環合隱昭回。俯眺琵琶峽，平看雲雨臺。古槎天外倚，瀑水日邊來。何忽啼猨夜，荆王枕席開。
鼓吹曲辭 巫山高二首 二 沈佺期
神女向高唐，巫山下夕陽。裴回作行雨，婉孌逐荆王。電影江前落，雷聲峽外長。霽雲無處所，臺館曉蒼蒼。
鼓吹曲辭 巫山高 盧照鄰
巫山望不極，望望下朝雰。莫辨啼猿樹，徒看神女雲。驚濤亂水脈，驟雨暗峰文。霑裳即此地，況復遠思君。
鼓吹曲辭 巫山高 張循之
巫山高不極，沓沓狀奇新。暗谷疑風雨，幽巖若鬼神。月明三峽曙，潮滿二江春。爲問陽臺夕，應知入夢人。
鼓吹曲辭 巫山高 劉方平
楚國巫山秀，清猨日夜啼。萬重春樹合，十二碧峰齊。峽出朝雲下，江來暮雨西。陽臺歸路直，不畏向家迷。
鼓吹曲辭 巫山高 皇甫冉
巫峽見巴東，迢迢半出空。雲藏神女館，雨到楚王宮。朝暮泉聲落，寒暄樹色同。清猨不可聽，偏在九秋中。
鼓吹曲辭 巫山高 李端
巫山十二峰，皆在碧虛中。回合雲藏日，霏微雨帶風。猨聲寒過水，樹色暮連空。愁向高唐望，清秋見楚宮。
鼓吹曲辭 巫山高 于濆
何山無朝雲，彼雲亦悠揚。何山無暮雨，彼雨亦蒼茫。宋玉恃才者，憑雲構高唐。自重文賦名，荒淫歸楚襄。峨峨十二峰，永作妖鬼鄉。
鼓吹曲辭 巫山高二首 一 孟郊
巴山上峽重復重，陽臺碧峭十二峰。荆王獵時逢暮雨，夜臥高丘夢神女。輕紅流煙溼豔姿，行雲飛去明星稀。目極魂斷望不見，猨啼三聲淚霑衣。
鼓吹曲辭 巫山高二首 二 孟郊
見盡數萬里，不聞三聲猨。但飛蕭蕭雨，中有亭亭魂。千載楚襄恨，遺文宋玉言。至今青冥裏，雲結深閨門。
鼓吹曲辭 巫山高 李賀
碧叢叢，高插天，大江翻瀾神曳煙。楚魂尋夢風颸然，曉風飛雨生苔錢。瑤姬一去一千年，丁香笻竹啼老猨。古祠近月蟾桂寒，椒花墜紅溼雲間。
鼓吹曲辭 巫山高 僧齊己
巫山高，巫女妖。雨爲暮兮雲爲朝，楚王顦顇魂欲銷。秋猨嗥嗥日將夕，紅霞紫煙凝老壁。千巖萬壑花皆坼，但恐芳菲無正色。不知今古行人行，幾人經此無秋情。雲深廟遠不可覓，十二峰頭插天碧。
鼓吹曲辭 將進酒 李白
君不見黃河之水天上來，奔流到海不復回。君不見高堂明鏡悲白髮，朝如青絲暮成雪。人生得意須盡歡，莫使金尊空對月。天生我材必有用，千金散盡還復來。烹羊宰牛且爲樂，會須一飲三百杯。岑夫子，丹丘生，將進酒，杯莫停。與君歌一曲，請君爲我側耳聽。鐘鼓饌玉不足貴，但願長醉不復醒。古來聖賢皆寂寞，惟有飲者留其名。陳王昔時宴平樂，斗酒十千恣歡謔。主人何爲言少錢，徑須酤取對君酌。五花馬，千金裘，呼兒將出換美酒，與爾同銷萬古愁。
鼓吹曲辭 將進酒 李賀
將進酒，將進酒。酒中有毒酖主父，言之主父傷主母。母爲妾地父妾天，仰天俯地不忍言。佯爲僵踣主父前，主父不知加妾鞭。旁人知妾爲主說，主將淚洗鞭頭血。推摧主母牽下堂，扶妾遣升堂上牀。將進酒，酒中無毒令主壽。願主回思歸主母，遣妾如此事主父。妾爲此事人偶知，自慙不密方自悲。主今顛倒安置妾，貪天僭地誰不爲。
鼓吹曲辭 將進酒 李賀
瑠璃鍾，琥珀濃，小槽酒滴真珠紅。烹龍炮鳳玉脂泣，羅屏繡幕圍香風。吹龍笛，擊鼉鼓，皓齒歌，細腰舞。況是青春日將暮，桃花亂落如紅雨。勸君終日酩酊醉，酒不到劉伶墳上土。
鼓吹曲辭 君馬黃 李白
君馬黃，我馬白。馬色雖不同，人心本無隔。共作遊冶盤，雙行洛陽陌。長劒既照曜，高冠何赩赫。各有千金裘，俱爲五侯客。猛虎落陷穽，壯夫時屈厄。相知在急難，獨好亦何益。
鼓吹曲辭 芳樹 沈佺期
何地早芳菲？宛在長門殿。夭桃色若綬，穠李光如練。啼鳥弄花疎，遊蠭飲香徧。歎息春風起，飄零君不見。
鼓吹曲辭 芳樹 盧照鄰
芳樹本多奇，年華復在斯。結翠成新幄，開紅滿舊枝。風歸花歷亂，日度影參差。容色朝朝落，思君君不知。
鼓吹曲辭 芳樹 徐彥伯
玉花珍簟上，金縷畫屏開。曉月憐箏柱，春風憶鏡臺。箏柱春風吹曉月，芳樹落花朝暝歇。藳砧刀頭未有時，攀條拭淚坐相思。
鼓吹曲辭 芳樹 韋應物
迢迢芳園樹，列映清池曲。對此傷人心，還如故時綠。風條灑餘靄，露葉承新旭。佳人不再攀，下有往來躅。
鼓吹曲辭 芳樹 元稹
芳樹已寥落，孤英尤可嘉。可憐團團葉，蓋覆深深花。遊蠭競攢刺，鬬雀亦紛拏。天生細碎物，不愛好光華。非無殲殄法，念爾有生涯。春雷一聲發，驚燕亦驚蛇。清池養神蔡，已復長蝦蟆。雨露貴平施，吾其春草芽。
鼓吹曲辭 芳樹 羅隱
細蘂慢逐風，暖香閑破鼻。青帝固有心，時時動人意。去年高枝猶壓地，今年低枝已顦顇。吾所以見造化之權，變通之理。春夏作頭，秋冬爲尾。循環反覆無窮已，今生長短同一軌。若使威可以制，力可以止，秦皇不肯斂手下沙丘，孟賁不合低頭入蒿里。伊人彊猛猶如此，顧我勞生何足恃？但願開素袍，傾綠蟻，陶陶兀兀大醉於青冥白晝間。任他上是天，下是地。
鼓吹曲辭 有所思 沈佺期
君子事行役，再空芳歲期。美人曠延佇，萬里浮雲思。園槿綻紅豔，郊桑柔綠滋。坐看長夏晚，秋月生羅幃。
鼓吹曲辭 有所思 李白
我思仙人，乃在碧海之東隅。海寒多天風，白波連山倒蓬壺。長鯨噴湧不可涉，撫心茫茫淚如珠。西來青鳥東飛去，願寄一書謝麻姑。
鼓吹曲辭 有所思 孟郊
桔槔烽火晝不滅，客路迢迢信難越。古鎮刀攢萬片霜，寒江浪起千堆雪。此時西去定如何，空使南心遠淒切。
鼓吹曲辭 有所思 盧仝
當時我醉美人家，美人顏色嬌如花。今日美人棄我去，青樓珠箔天之涯。天涯娟娟常娥月，三五二八盈又缺。翠眉蟬鬢生別離，一望不見心斷絕。心斷絕，幾千里，夢中醉臥巫山雲。覺來淚滴湘江水，湘江兩岸花木深。美人不見愁人心，含愁更奏綠綺琴，調高弦絕無知音。美人兮美人！不知爲暮雨兮爲朝雲。相思一夜梅花發，忽到窗前疑是君。
鼓吹曲辭 有所思 韋應物
借問江上柳，青青爲誰春。空遊昨日地，不見昨日人。繚繞萬家井，往來車馬塵。莫道無相識，要非心所親。
鼓吹曲辭 有所思 劉氏雲
朝亦有所思，暮亦有所思。登樓望君處，藹藹浮雲飛。浮雲遮卻陽關道，向晚誰知妾懷抱。玉井蒼苔春院深，桐花落地無人掃。
鼓吹曲辭 雉子班 李白
辟邪伎作鼓吹驚，雉子班之奏曲成。喔咿振迅欲飛鳴，扇錦翼，雄風生。雙雌同飲啄，趫悍誰能爭。乍向草中耿介死，不求黃金籠下生。天地至廣大，何惜遂物情。善卷讓天子，務光亦逃名。所貴曠士懷，朗然合太清。
鼓吹曲辭 臨高臺 褚亮
高臺暫俯臨，飛翼聳輕音。浮光隨日度，漾影逐波深。迥瞰周平野，開懷暢遠襟。獨此三休上，還傷千歲心。
鼓吹曲辭 臨高臺 王勃
臨高臺，高臺迢遞絕浮埃。瑤軒綺構何崔嵬，鸞歌鳳吹清且哀。俯瞰長安道，萋萋御溝草。斜對甘泉路，蒼蒼茂陵樹。高臺四望同，帝鄉佳氣鬱蔥蔥。紫閣丹樓紛照曜，璧房錦殿相玲瓏。東彌長樂觀，西指未央宮。赤城映朝日，綠樹搖春風。旗亭百隊開新市，甲第千甍分戚里。朱輪翠蓋不勝春，疊樹層楹相對起。復有青樓大道中，繡戶文窗雕綺櫳。錦衣晝不襞，羅幃夕未空。歌屏朝揜翠，妝鏡晚窺紅。爲吾安寶髻，蛾眉罷花叢。狹路塵間黯將暮，雲間月色明如素。鴛鴦池上兩兩飛，鳳皇樓下雙雙度。物色正如此，佳期那不顧。銀鞍繡轂盛繁華，可憐今夜宿倡家。倡家少婦不須嚬，東園桃李片時春。君看舊日高臺處，柏梁銅雀生黃塵。
鼓吹曲辭 臨高臺 僧貫休
涼風吹遠念，使我升高臺。寧知數片雲，不是舊山來。故人天一涯，久客殊未回。雁來不得書，空寄聲哀哀。
鼓吹曲辭 黃雀行 莊南傑
穿屋穿牆不知止，爭樹爭巢入營死。林間公子挾彈弓，一丸致斃花叢裏。小雛黃口未有知，青天不解高高飛。虞人設網當要路，白日啾嘲禍萬機。
鼓吹曲辭 釣竿篇 沈佺期
朝日斂紅煙，垂竿向綠川。人疑天上坐，魚似鏡中懸。避檝時驚透，猜鉤每誤牽。湍危不理轄，潭靜欲留船。釣玉君徒尚，徵金我未賢。爲看芳餌下，貪得會無全。
鼓吹曲辭 凱歌六首 一 岑參
漢將承恩西破戎，捷書先奏未央宮。天子預開麟閣待，祗今誰數貳師功。
鼓吹曲辭 凱歌六首 二 岑參
官軍西出過樓蘭，營幕傍臨月窟寒。蒲海曉霜凝劒尾，蔥山夜雪撲旌竿。
鼓吹曲辭 凱歌六首 三 岑參
鳴笳擂鼓擁回軍，破國平蕃昔未聞。大夫鵲印搖邊月，天將龍旗掣海雲。
鼓吹曲辭 凱歌六首 四 岑參
月落轅門鼓角鳴，千羣面縛出蕃城。洗兵魚海雲迎陣，秣馬龍堆月照營。
鼓吹曲辭 凱歌六首 五 岑參
蕃軍遙見漢家營，滿谷連山徧哭聲。萬箭千刀一夜殺，平明流血浸空城。
鼓吹曲辭 凱歌六首 六 岑參
暮雨旌旗溼未乾，胡塵白草日光寒。昨日將軍連曉戰，蕃軍只見馬空鞍。
鼓吹曲辭 鼓吹鐃歌 晉陽武 柳宗元
晉陽武，奮義威。煬之渝，德焉歸。氓畢屠，綏者誰。皇烈烈，專天機。號以仁，揚其旗。日之升，九土晞。斥田圻，流洪輝。有其二，翼餘隋。斮梟驁，連熊螭。枯以肉，勍者羸。后土蕩，玄穹彌。合之育，莽然施。惟德輔，慶無期。
鼓吹曲辭 鼓吹鐃歌 獸之窮 柳宗元
獸之窮，奔大麓。天厚黃德，狙獷服。甲之櫜弓，弭矢箙。皇旅靖，敵逾蹙。自亡其徒，匪予戮。屈𧹁猛，虔慄慄。縻以尺組，噉以秩。黎之陽，土茫茫。富兵戎，盈倉箱。乏者德，莫能享。驅豺兕，授我疆。
鼓吹曲辭 鼓吹鐃歌 戰武牢 柳宗元
戰武牢，動河朔。逆之助，圖掎角。怒鷇麛，抗喬嶽。翹萌牙，傲霜雹。王謀內定，申掌握。鋪施芟夷，二主縛。憚華戎，廓封略。命之瞢，卑以斮。歸有德，唯先覺。
鼓吹曲辭 鼓吹鐃歌 涇水黃 柳宗元
涇水黃，隴野茫。負太白，騰天狼。有鳥鷙立，羽翼張。鉤喙決前，鉅趯傍。怒飛飢嘯，翾不可當。老雄死，子復良。巢岐飲渭，肆翱翔。頓地紘，提天綱。列缺掉幟，招搖耀鋩。鬼神來助，夢嘉祥。腦塗原野，魂飛揚。星辰復，恢一方。
鼓吹曲辭 鼓吹鐃歌 奔鯨沛 柳宗元
奔鯨沛，盪海垠。吐霓翳日，腥浮雲。帝怒下顧，哀墊昏。[授]以神柄，推元臣。手援天矛，截修鱗。披攘蒙霿，開海門。地平水靜，浮天垠。羲和顯耀，乘清氛。赫炎溥暢，融大鈞。
鼓吹曲辭 鼓吹鐃歌 苞枿 柳宗元
苞枿𪒶矣，惟根之蟠。彌巴蔽荆，負南極以安。曰我舊梁氏，輯綏艱難。江漢之阻，都邑固以完。聖人作，神武用。有臣勇智，奮不以衆。投跡死地，謀猷縱。化敵爲家，慮則中。浩浩海裔，不威而同。係縲降王，定厥功。澶漫萬里，宣唐風。蠻夷九譯，咸來從。凱旋金奏，象形容。震赫萬國，罔不龔。
鼓吹曲辭 鼓吹鐃歌 河右平 柳宗元
河右澶漫，頑爲之魁。王師如雷震，崑崙以頹。上聾下聰，驁不可迴。助讎抗有德，惟人之災。乃潰乃奮，執縛歸厥命。萬室蒙其仁，一夫則病。濡以鴻澤，皇之聖。威畏德懷，功以定。順之于理，物咸遂厥性。
鼓吹曲辭 鼓吹鐃歌 鐵山碎 柳宗元
鐵山碎，大漠舒。二虜勁，連穹廬。背北海，專坤隅。歲來侵邊，或傅于都。天子命元帥，奮其雄圖。破定襄，降魁渠。窮竟窟宅，斥余吾。百蠻破膽，邊氓蘇。威武輝耀，明鬼區。利澤彌萬祀，功不可踰。官臣拜手，惟帝之謨。
鼓吹曲辭 鼓吹鐃歌 靖本邦 柳宗元
本邦伊晉，惟時不靖。根柢之搖，枝葉攸病。守臣不任，勩於神聖。惟鉞之興，翦焉則定。洪惟我理，式和以敬。羣頑既夷，庶績咸正。皇謨載大，惟人之慶。
鼓吹曲辭 鼓吹鐃歌 吐谷渾 柳宗元
吐谷渾盛彊，背西海以夸。歲侵擾我疆，退匿險且遐。帝謂神武師，往征靖皇家。烈烈斾其旗，熊虎雜龍蛇。王旅千萬人，銜枚默無譁。束刃踰山徼，張翼縱漠沙。一舉刈羶腥，尸骸積如麻。除惡務本根，況敢遺萌芽。洋洋西海水，威命窮天涯。係虜來王都，犒樂窮休嘉。登高望還師，竟野如春華。行者靡不歸，親戚讙要遮。凱旋獻清廟，萬國思無邪。
鼓吹曲辭 鼓吹鐃歌 高昌 柳宗元
麴氏雄西北，別絕臣外區。既恃遠且險，縱傲不我虞。烈烈王者師，熊螭以爲徒。龍旂飜海浪，馹騎馳坤隅。賁育搏嬰兒，一掃不復餘。平沙際天極，但見黃雲驅。臣靖執長纓，智勇伏囚拘。文皇南面坐，夷狄千羣趨。咸稱天子神，往古不得俱。獻號天可汗，以覆我國都。兵戎不交害，各保性與軀。
鼓吹曲辭 鼓吹鐃歌 東蠻 柳宗元
東蠻有謝氏，冠帶理海中。自言我異世，雖聖莫能通。王卒如飛翰，鵬鶱駭羣龍。轟然自天墜，乃信神武功。繫虜君臣人，累累來自東。無思不服從，唐業如山崇。百辟拜稽首，咸願圖形容。如周王會書，永永傳無窮。睢盱萬狀乖，咿嗢九譯重。廣輪撫四海，浩浩知皇風。歌詩鐃鼓間，以壯我元戎。
橫吹曲辭 隴頭 張籍
隴頭已斷人不行，胡騎夜入涼州城。漢家處處格鬬死，一朝盡沒隴西地。驅我邊人胡中去，散放牛羊食禾黍。去年中國養子孫，今著氈裘學胡語。誰能更使李輕車，收取涼州屬漢家。
橫吹曲辭 隴頭吟 王維
長安少年遊俠客，夜上戍樓看太白。隴頭明月迥臨關，隴上行人夜吹笛。關西老將不勝愁，駐馬聽之雙淚流。身經大小百餘戰，麾下偏裨萬戶侯。蘇武纔爲典屬國，節旄空盡海西頭。
橫吹曲辭 隴頭吟 翁綬
隴水潺湲隴樹黃，征人隴上盡思鄉。馬嘶斜日朔風急，雁過寒雲邊思長。殘月出林明劒戟，平沙隔水見牛羊。橫行俱足封侯者，誰斬樓蘭獻未央。
橫吹曲辭 隴頭水 楊師道
隴頭秋月明，隴水帶關城。笳添離別曲，風送斷腸聲。映雪峰猶暗，乘冰馬屢驚。霧中寒雁至，沙上轉蓬輕。天山傳羽檄，漢地急徵兵。陣開都護道，劒聚伏波營。於茲覺無度，方共濯胡纓。
橫吹曲辭 隴頭水 盧照鄰
隴坂高無極，征人一望鄉。關河別去水，沙塞斷歸腸。馬繫千年樹，旌懸九月霜。從來共嗚咽，皆是爲勤王。
橫吹曲辭 隴頭水 王建
隴水何年隴頭別，不在山中亦嗚咽。征人塞耳馬不行，未到隴頭聞水聲。謂是西流入蒲海，還聞北海繞龍城。隴東隴西多屈曲，野麋飲水長簇簇。胡兵夜回水傍住，憶著來時磨劒處。向前無井復無泉，放馬回看隴頭樹。
橫吹曲辭 隴頭水 于濆
借問隴頭水，終年恨何事。深疑嗚咽聲，中有征人淚。昨日上山下，達曙不能寐。何處接長波？東流入清渭。
橫吹曲辭 隴頭水 一 僧皎然
隴頭心欲絕，隴水不堪聞。碎影搖槍壘，寒聲咽帳軍。素從鹽海積，綠帶柳城分。日落天邊望，逶迤入塞雲。
橫吹曲辭 隴頭水 二 僧皎然
秦隴逼氐羌，征人去未央。如何幽咽水，幷欲斷君腸。西注悲窮漠，東分憶故鄉。旅魂聲攪亂，無夢到遼陽。
橫吹曲辭 隴頭水 鮑溶
隴頭水，千古不堪聞。生歸蘇屬國，死別李將軍。細響風凋草，清哀雁落雲。
橫吹曲辭 隴頭水 羅隱
借問隴頭水，年年恨何事。全疑嗚咽聲，中有征人淚。自古無長策，況我非深智。何計謝潺湲，一宵空不寐。
橫吹曲辭 出關 魏徵
中原還逐鹿，投筆事戎軒。縱橫計不就，慷慨志猶存。策杖謁天子，驅馬出關門。請纓羈南越，憑軾下東藩。鬱紆陟高岫，出沒望平原。古木吟寒鳥，空山啼夜猨。既傷千里目，還驚九折魂。豈不憚艱險，深懷國士恩。季布無二諾，侯嬴重一言。人生感意氣，功名誰復論。
橫吹曲辭 入關 賈馳
河上微風來，關頭樹初溼。今朝關城吏，又見孤客入。上國誰與期，西來徒自急。
橫吹曲辭 入關 張祜
都城連百二，雄險北回環。地勢遙尊岳，河流側讓關。秦皇曾虎視，漢祖亦龍顏。何事梟兇輩，干戈自不閑。
橫吹曲辭 出塞 竇威
匈奴屢不平，漢將欲縱橫。看雲方結陣，却月始連營。潛軍度馬邑，揚斾掩龍城。會勒燕然石，方傳車騎名。
橫吹曲辭 出塞 陳子昂
忽聞天上將，關塞重橫行。始返樓蘭國，還向朔方城。黃金裝戰馬，白羽集神兵。星月開天陣，山川列地營。晚風吹畫角，春色耀飛旌。寧知班定遠，獨是一書生。
橫吹曲辭 出塞 張易之
俠客重恩光，驄馬飾金裝。瞥聞傳羽檄，馳突救邊荒。轉戰磨筓地，橫行戴斗鄉。將軍占太白，小婦怨流黃。騕褭青絲騎，娉婷紅粉妝。一春鶯度曲，八月雁成行。誰堪坐秋思，羅袖拂空牀。
橫吹曲辭 出塞 沈佺期
十年通大漠，萬里出長平。寒日生戈劒，陰雲搖斾旌。飢烏啼舊壘，疲馬戀空城。辛苦[皋蘭]北，胡霜損漢兵。
橫吹曲辭 出塞 王維
居延城外獵天驕，白草連天野火燒。暮雲空磧時驅馬，秋日平原好射鵰。護羌校尉朝乘障，破虜將軍夜渡遼。玉靶角弓珠勒馬，漢家將賜霍嫖姚。
橫吹曲辭 出塞 一 王昌齡
秦時明月漢時關，萬里長征人未還。但使龍城飛將在，不教胡馬度陰山。
橫吹曲辭 出塞 二 王昌齡
白花垣上望京師，黃河水流無盡時。窮秋曠野行人絕，馬首東來知是誰。
橫吹曲辭 出塞 馬戴
金帶連環束戰袍，馬頭衝雪度臨洮。卷旗夜劫單于帳，亂斫胡兵缺寶刀。
橫吹曲辭 前出塞九首 一 杜甫
戚戚去故里，悠悠赴交河。公家有程期，亡命嬰禍羅。君已富土境，開邊一何多？棄絕父母恩，吞聲行負戈。
橫吹曲辭 前出塞九首 二 杜甫
出門日已遠，不受徒旅欺。骨肉恩豈斷，男兒死無時。走馬脫轡頭，手中挑青絲。捷下萬仞岡，俯身試搴旗。
橫吹曲辭 前出塞九首 三 杜甫
磨刀嗚咽水，水赤刃傷手。欲輕腸斷聲，心緒亂已久。丈夫誓許國，憤惋復何有？功名圖麒麟，戰骨當速朽。
橫吹曲辭 前出塞九首 四 杜甫
送徒既有長，遠戍亦有身。生死向前去，不勞吏怒嗔。路逢相識人，附書與六親。哀哉兩決絕，不復同苦辛。
橫吹曲辭 前出塞九首 五 杜甫
迢迢萬餘里，領我赴三軍。軍中異苦樂，主將寧盡聞。隔河見胡騎，倏忽數百羣。我始爲奴僕，幾時樹功勳。
橫吹曲辭 前出塞九首 六 杜甫
挽弓當挽彊，用箭當用長。射人先射馬，擒賊先擒王。殺人亦有限，列國自有疆。苟能制侵陵，豈在多殺傷。
橫吹曲辭 前出塞九首 七 杜甫
驅馬天雨雪，軍行入高山。逕危抱寒石，指落曾冰間。已去漢月遠，何時築城還？浮雲暮南征，可望不可攀。
橫吹曲辭 前出塞九首 八 杜甫
單于寇我壘，百里風塵昏。雄劒四五動，彼軍爲我奔。虜其名王歸，繫頸授轅門。潛身備行列，一勝何足論。
橫吹曲辭 前出塞九首 九 杜甫
從軍十年餘，能無分寸功。衆人貴苟得，欲語羞雷同。中原有鬬爭，況在狄與戎。丈夫四方志，安可辭固窮。
橫吹曲辭 後出塞五首 一 杜甫
男兒生世間，及壯當封侯。戰伐有功業，焉能守舊丘。召募赴薊門，軍動不可留。千金買馬鞭，百金裝刀頭。閭里送我行，親戚擁道周。斑白居上列，酒酣進庶羞。少年別有贈，含笑看吳鉤。
橫吹曲辭 後出塞五首 二 杜甫
朝進東門營，暮上河陽橋。落日照大旗，馬鳴風蕭蕭。平沙列萬幕，部伍各見招。中天懸明月，令嚴夜寂寥。悲笳數聲動，壯士慘不驕。借問大將誰，恐是霍嫖姚。
橫吹曲辭 後出塞五首 三 杜甫
古人重守邊，今人重高勳。豈知英雄主，出師亙長雲。六合已一家，四夷且孤軍。遂使貔虎士，奮身勇所聞。拔劒擊大荒，日牧胡馬羣。誓開玄冥北，持以奉吾君。
橫吹曲辭 後出塞五首 四 杜甫
獻凱日繼踵，兩蕃靜無虞。漁陽豪俠地，擊鼓吹笙竽。雲帆轉遼海，粳稻來東吳。越羅與楚練，照耀輿臺軀。主將位益崇，氣驕陵上都。邊人不敢議，議者死路衢。
橫吹曲辭 後出塞五首 五 杜甫
我本良家子，出師亦多門。將驕益愁思，身貴不足論。躍馬二十年，恐辜明主恩。坐見幽州騎，長驅河洛昏。中夜間道歸，故里但空村。惡名幸脫免，窮老無兒孫。
橫吹曲辭 出塞 皇甫冉
吹角出塞門，前瞻即胡地。三軍盡回首，皆灑望鄉淚。轉念關山長，行看風景異。由來征戍客，各負輕生義。
橫吹曲辭 出塞 王之渙
黃砂直上白雲間，一片孤城萬仞山。羌笛何須怨楊柳，春風不度玉門關。
橫吹曲辭 出塞 耿[湋]
漢家邊事重，竇憲出臨戎。絕漠秋山在，陽關舊路通。列營依茂草，吹角向高風。更就燕然石，看銘破虜功。
橫吹曲辭 出塞 張籍
秋塞雪初下，將軍遠出師。分營長記火，放馬不收旗。月冷邊帳溼，沙昏夜探遲。征人皆白首，誰見滅胡時。
橫吹曲辭 出塞 劉駕
胡風不開花，四氣多作雪。北人尚凍死，況我本南越。古來犬羊地，巡狩無遺轍。九土耕不盡，武皇猶征伐。中天有高閣，圖畫何時歇？坐恐塞上山，低於砂中骨。
橫吹曲辭 出塞曲 劉濟
將軍在重圍，音信絕不通。羽書如流星，飛人甘泉宮。倚是幷州兒，少年心膽雄。一朝隨召募，百戰爭王公。去年桑乾北，今年桑乾東。死是征人死，功是將軍功。汗馬牧秋月，疲兵臥霜風。仍聞左賢王，更欲圖雲中。
橫吹曲辭 出塞曲 一 于鵠
微雪將軍出，吹笳天未明。觀兵登古戍，斬將對雙旌。分陣瞻山勢，潛軍制馬鳴。如今新史上，已有滅胡名。
橫吹曲辭 出塞曲 二 于鵠
單于驕愛獵，放火到軍城。待月調新弩，防秋置遠營。空山朱戟影，寒磧鐵衣聲。逢著降胡說，陰山有伏兵。
橫吹曲辭 出塞曲 一 僧貫休
埽盡狂胡跡，回戈望故關。相逢唯死鬬，豈易得生還。縱宴參胡樂，收兵過雪山。不封十萬戶，此事亦應閑。
橫吹曲辭 出塞曲 二 僧貫休
玉帳將軍意，慇懃把酒論。功高寧在我，陣沒與招魂。塞色干戈束，軍容喜氣屯。男兒今始是，敢出玉關門。
橫吹曲辭 出塞曲 三 僧貫休
回首隴山頭，連天草木秋。聖君應入夢，半路遣封侯。水不擔陰雪，柴令倒戍樓。歸來麟閣上，春色滿皇州。
橫吹曲辭 入塞 劉希夷
將軍陷虜圍，邊務息戎機。霜雪交河盡，旌旗入塞飛。曉光隨馬度，春色伴人歸。課績朝明主，臨軒拜武威。
橫吹曲辭 入塞曲 耿[湋]
將軍帶十圍，重錦製戎衣。猨臂銷弓力，虯鬚長劒威。首登平樂宴，新破大宛歸。樓上姝姬笑，門前問客稀。暮烽玄菟急，秋草紫騮肥。未奉君主詔，高槐晝掩扉。
橫吹曲辭 入塞曲 一 僧貫休
單于烽火動，都護去天涯。別賜黃金甲，親臨白玉墀。塞垣須靜謐，師旅審安危。定遠條支寵，如今勝古時。
橫吹曲辭 入塞曲 二 僧貫休
方見將軍貴，分明對冕旒。聖恩如遠被，狂虜不難收。臣節唯期死，功勳敢望侯。終辭修里第，從此出皇州。
橫吹曲辭 入塞曲 三 僧貫休
百里精兵動，參差便渡遼。如何好白日，亦照此天驕。遠樹深疑賊，驚蓬迥似鵰。凱歌何日唱？磧路共天遙。
橫吹曲辭 入塞曲 一 沈彬
欲爲皇王服遠戎，萬人金甲鼓鼙中。陣雲暗塞三邊黑，兵血愁天一片紅。半夜飜營旗攪月，深秋防戍劒磨風。謗書未及明君爇，臥骨將軍已歿功。
橫吹曲辭 入塞曲 二 沈彬
苦戰沙間臥箭痕，戍樓閑上望星文。生希國澤分偏將，死奪河源荅聖君。鳶覰敗兵眠白草，馬驚邊鬼哭陰雲。功多地遠無人紀，漢閣笙歌日又曛。
橫吹曲辭 折楊柳 盧照鄰
倡樓啓曙扉，園柳正依依。鳥鳴知歲隔，條變識春歸。露葉疑啼臉，風花亂舞衣。攀折聊將寄，軍中書信稀。
橫吹曲辭 折楊柳 沈佺期
玉窗朝日映，羅帳春風吹。拭淚攀楊柳，長條宛地垂。白花飛歷亂，黃鳥思參差。妾自肝腸斷，旁人那得知。
橫吹曲辭 折楊柳 喬知之
可憐濯濯春楊柳，攀折將來就纖手。妾容與此同盛衰，何必君恩獨能久。
橫吹曲辭 折楊柳 劉憲
沙塞三河道，金閨二月春。碧煙楊柳色，紅粉綺羅人。露葉憐啼臉，風花思舞巾。攀持君不見，爲聽曲中新。
橫吹曲辭 折楊柳 崔湜
二月風光半，三邊戍不還。年華妾自惜，楊柳爲君攀。落絮緣衫袖，垂條拂髻鬟。那堪音信斷，流涕望陽關。
橫吹曲辭 折楊柳 韋承慶
萬里邊城地，三春楊柳節。葉似鏡中眉，花如關外雪。征人遠鄉思，倡婦高樓別。不忍擲年華，含情寄攀折。
橫吹曲辭 折楊柳 歐陽瑾
垂柳拂妝臺，葳蕤葉半開。年華枝上見，邊思曲中來。嫩色宜新雨，輕花伴落梅。朝朝倦攀折，征戍幾時回。
橫吹曲辭 折楊柳 張祜
紅粉青樓曙，垂楊仲月春。懷君重攀折，非妾妒腰身。舞帶縈絲斷，嬌娥向葉嚬。橫吹凡幾曲，獨自最愁人。
橫吹曲辭 折楊柳 張九齡
纖纖折楊柳，持此寄情人。一枝何足貴，憐是故園春。遲景那能久，流芳不及新。更愁征戍客，鬢老邊城塵。
橫吹曲辭 折楊柳 余延壽
大道連國門，東西種楊柳。葳蕤君不見，褭娜垂來久。緣枝棲暝禽，雄去雌獨吟。餘花怨春盡，微月起秋陰。坐望窗中蝶，起攀枝上葉。好風吹長條，妸娜何如妾。妾見柳園新，高樓四五春。莫吹胡塞曲，愁殺隴頭人。
橫吹曲辭 折楊柳 李白
垂楊拂綠水，搖豔東風年。花明玉關雪，葉暖金窗煙。美人結長恨，相對心悽然。攀條折春色，遠寄龍庭前。
橫吹曲辭 折楊柳 一 孟郊
楊柳多短枝，短枝多別離。贈遠累攀折，柔條安得垂。青春有定節，離別無定時。但恐人別促，不怨來遲遲。莫言短枝條，中有長相思。朱顏與綠楊，幷在別離期。
橫吹曲辭 折楊柳 二 孟郊
樓上春風過，風前楊柳歌。枝疎緣別苦，曲怨爲年多。花驚燕地雪，葉映楚池波。誰堪別離此，征戍在交河。
橫吹曲辭 折楊柳 李端
東城攀柳葉，柳葉低著草。少壯莫輕年，輕年有人老。柳發徧川崗，登高堪斷腸。雨煙輕漠漠，何樹近君鄉？贈君折楊柳，顏色豈能久。上客莫霑巾，佳人正回首。新柳送君行，古柳傷君情。突兀臨荒渡，婆娑出舊營。隋家兩岸盡，陶宅五株平。日暮偏愁望，春山有鳥聲。
橫吹曲辭 折楊柳 翁綬
紫陌金堤映綺羅，遊人處處動離歌。陰移古戍迷荒草，花帶殘陽落遠波。臺上少年吹白雪，樓中思婦斂青蛾。殷勤攀折贈行客，此去關山雨雪多。
橫吹曲辭 望行人 王建
自從江樹秋，日日上江樓。夢見離珠浦，書來在桂州。不同魚比目，終恨水分流。久不開明鏡，多應是白頭。
橫吹曲辭 望行人 張籍
秋風窗下起，旅雁向南飛。日日出門望，家家行客歸。無因見邊使，空待寄寒衣。獨閉青樓暮，煙深鳥雀稀。
橫吹曲辭 關山月 盧照鄰
塞垣通碣石，虜障抵祈連。相思在萬里，明月正孤懸。影移金岫北，光斷玉門前。寄書謝中婦，時看鴻雁天。
橫吹曲辭 關山月 沈佺期
漢月生遼海，曈曨出半暉。合昏玄兔郡，中夜白登圍。暈落關山迥，光合霜霰微。將軍聽曉角，戰馬欲南歸。
橫吹曲辭 關山月 李白
明月出天山，蒼茫雲海間。長風幾萬里，吹度玉門關。漢下白登道，胡窺青海灣。由來征戰地，不見有人還。戍客望邊色，思歸多苦顏。高樓當此夜，歎息未應閑。
橫吹曲辭 關山月 長孫佐輔
淒淒還切切，戍客多離別。何處最傷心？關山見秋月。關月竟如何？由來遠近過。始經玄兔塞，終繞白狼河。忽憶秦樓婦，流光應共有。已得竝蛾眉，還知攬纖手。去歲照同行，比翼復連形。今宵照獨立，顧影自煢煢。餘暉漸西落，夜夜看如昨。借問映旌旗，何如鑒帷幕。拂曉朔風悲，蓬驚雁不飛。幾時征戍罷，還向月中歸。
橫吹曲辭 關山月 耿[湋]
月明邊徼靜，戍客望鄉時。塞古柳衰盡，關寒榆發遲。蒼蒼萬里道，戚戚十年悲。今夜青樓上，還應照所思。
橫吹曲辭 關山月二首 一 戴叔倫
月出照關山，秋風人未還。清光無遠近，鄉淚半書間。
橫吹曲辭 關山月二首 二 戴叔倫
一雁過連營，繁霜覆古城。胡笳在何處？半夜起邊聲。
橫吹曲辭 關山月 崔融
月生西海上，氣逐邊風壯。萬里度關山，蒼茫非一狀。漢兵開郡國，胡馬窺亭障。夜夜聞悲笳，征人起南望。
橫吹曲辭 關山月 李端
露溼月蒼蒼，關頭榆葉黃。回輪照海遠，分彩上樓長。水凍頻移幕，兵疲數望鄉。祗應城影外，萬里共如霜。
橫吹曲辭 關山月 王建
關山月，營開道白前軍發。凍輪當磧光悠悠，照見三堆兩堆骨。邊風割面天欲明，金莎嶺西看看沒。
橫吹曲辭 關山月 張籍
秋月朗朗關山上，山中行人馬蹄響。關山秋來雨雪多，行人見月唱邊歌。海邊漠漠天氣白，胡兒夜度黃龍磧。軍中探騎暮出城，伏兵暗處低旌戟。溪水連地霜草平，野駞尋水磧中鳴。隴頭風急雁不下，沙場苦戰多流星。可憐萬國關山道，年年戰骨多秋草。
橫吹曲辭 關山月 翁綬
裴回漢月滿邊州，照盡天涯到隴頭。影轉銀河寰海靜，光分玉塞古今愁。笳吹遠戍孤烽滅，雁下平沙萬里秋。況是故園搖落夜，那堪少婦獨登樓。
橫吹曲辭 關山月 鮑氏君[徽]微
高高秋月明，北照遼陽城。塞迥光初滿，風多暈更生。征人望鄉思，戰馬聞鞞驚。朔風悲邊草，胡沙昏虜營。霜疑匣中劒，風憊原上旌。早晚謁金闕，不聞刁斗聲。
橫吹曲辭 洛陽道 于武陵
浮世若浮雲，千回故復新。旋添青草冢，更有白頭人。歲暮客將老，雪晴山欲春。行行車與馬，不盡洛陽塵。
橫吹曲辭 洛陽道 鄭渥
客亭門外路東西，多少喧騰事不齊。楊柳惹鞭公子醉，紵麻掩淚魯人迷。通宵塵土飛山月，是處經營夾御堤。頃刻知音幾存歿，半回依約認輪蹄。